**ELŐTERJESZTÉS**

**Szombathely Megyei Jogú Város Közgyűlése**

**2024. október 22-ei ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2024. szeptember 27-én** dr. László Győző, dr. Horváth Attila és Horváth Soma alpolgármester urak a Közgyűlés utáni sajtótájékoztatón vettek részt.

**E napon** Horváth Soma alpolgármester úr köszöntő beszédet mondott Szabó György szobrász és éremművész kiállításának megnyitóján a Schrammel-gyűjteményben.

**Szeptember 28-án** került megrendezésre a Dr. Andits Tamás Tenisz Emlékverseny, melynek megnyitóján dr. László Győző alpolgármester úr köszöntötte a résztvevőket, majd díjakat adott át.

**Szeptember 28-án** Bokányi Adrienn tanácsnok asszony Cecília Kiricsi és Csapó Sándor „Formák és színek egymáshoz hangolva” című közös kiállításán mondott beszédet a Zarkaházi Szily-kastélyban.

E napon Németh Ákos tanácsnok úr megnyitotta a 52. Díszmadár Kiállítást a Kámoni Arborétum fogadóépületében.

**Szeptember 30-án** Horváth Soma alpolgármester úr részt vett a Savaria Múzeum és tagintézményeinek őszi programjairól tartott sajtótájékoztatón a Smidt Múzeumban.

Az idősek világnapja alkalmából tartottak ünnepséget október 3-án a Savaria moziban. Vas Vármegye és Szombathely Megyei Jogú Város Nyugdíjas Szövetsége rendezésében megtartott eseményen köszöntő beszédet mondtam, majd kitüntetéseket adtam át az idősekért végzett önkéntes munka elismeréseként.

Október 4-én Az aradi vértanúk halálának 175. évfordulójára emlékezve az ünnepi műsort követően Premontrei Rendi Szent Norbert Gimnázium aradi emlékfalánál, majd gróf Batthyány Lajos emléktáblájánál helyeztük el az emlékezés koszorút és gyertyáit.

A Magyar-Japán Baráti Társaság – Szombathely október 5-én rendezte meg a 16. Japán Napot Szombathelyen az AGORA Művelődési és Sportházban. A rendezvény vendégével, őexc. Ono Hikariko japán nagykövettel együtt nyitottuk meg a rendezvényt.

**Október 6-9-ig** szombathelyi delegáció tagjaként vettem részt a CERV C-ENERGY névre keresztelt projekt személyes találkozóján, Leccoban. A projekt célja, a zöld energetikai megoldások népszerűsítése, többek között olasz és magyar középiskolák bevonásával és verseny kifejlesztésével, tanulmányutak szervezésével és jó gyakorlatok megosztásával.

**Tisztelt Közgyűlés!**

A nemzeti köznevelésről szóló 2011. évi CXC. törvény (a továbbiakban Nkt.) 50. § (8) bekezdése alapján az általános iskolai felvételi körzetek megállapításának jogköre 2020. január 1. napjával az illetékes tankerületi központokhoz került.

A körzethatár meghatározásához a nevelési–oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet (a továbbiakban: EMMI rendelet) 24. § (1) bekezdése alapján az illetékes tankerületi központ október 15. napjáig beszerzi a területén található települési önkormányzatok véleményét.

A tankerületi központ a települési önkormányzat javaslatainak, véleményeinek figyelembevételével elkészíti a körzethatár tervezetét, és december 1-jéig tájékoztatja a települési önkormányzatokat, az illetékességi területén működő általános iskolákat, valamint nemzetiségi köznevelési intézmények esetében a nemzetiségi önkormányzatot a kijelölt körzetek tervezetéről.

A települési önkormányzatnak a véleményéről, a nemzetiségi önkormányzatnak az egyetértéséről vagy körzethatár módosítását kezdeményező javaslatáról február 15. napjáig kell tájékoztatniuk az illetékes tankerületi központot.

Előzőekre tekintettel a Szombathelyi Tankerületi Központ 2024. szeptember 30. napján kelt levelében a jelenleg hatályos körzethatár kijelölésről szóló tájékoztató megküldésével kérte önkormányzatunk javaslatát, véleményét a 2025/2026. tanévre vonatkozó körzetkialakításhoz. A jelenleg hatályos felvételi körzet az előterjesztés mellékletét képezi.

Tájékoztatom a Tisztelt Közgyűlést, hogy 2024. évben a Közgyűlés 3 új közterület elnevezéséről döntött:

* a 146/2023.(IV.27.) Kgy. számú határozat a Szombathely, 2211/1 hrsz-ú kivett közpark megjelölésű közterületi ingatlant Neumann János parknak nevezi el. A Neumann János park a Losonc utca mellett helyezkedik el, ezért a parkot a Szombathelyi Neumann János Általános Iskola körzetéhez szükséges beemelni,
* a 64/2024.(II.29.) Kgy. számú határozat a Szombathely, 3645 hrsz-ú kivett közterület megjelölésű közterületi ingatlant Szabó Éva sétánynak nevezte el. A Szabó Éva sétány a Kenderesi utca mellett helyezkedik el, ezért a sétányt a Paragvári Utcai Általános Iskola körzetéhez szükséges beemelni,
* a 231/2024.(IX.26.) Kgy. számú határozat a Szombathely, belterület 8625 hrsz-ú, kivett beépítetlen terület megjelölésű ingatlant Százhold parknak nevezte el. A Százhold park az Őrség utca mellett helyezkedik el, ezért az új utcát a Dési Huber István Általános Iskola körzetéhez szükséges beemelni.

Előzőek alapján kérem a Tisztelt Közgyűlést, hogy az általános iskolák 2025/2026. tanévre vonatkozó felvételi körzet tervezetét a jelzett módosításokkal kiegészítve javasolja meghatározni.

**Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.**

**Szombathely, 2024. október 11.**

**/: Dr. Nemény András :/**

**HATÁROZATI JAVASLAT**

**…/2024. (X. 22.) Kgy. számú határozat**

1. Szombathely Megyei Jogú Város Közgyűlése a nemzeti köznevelésről szóló 2011. évi CXC. törvény 50. § (8) bekezdése, valamint a nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet 24. § (1) bekezdése alapján a Szombathelyi Tankerületi Központhoz tartozó általános iskolák 2025/2026. tanévre vonatkozó felvételi körzet tervezetét a jelenleg hatályos felvételi körzet alábbi kiegészítésével javasolja elkészíteni:

* a Szombathelyi Neumann János Iskola felvételi körzeténél kerüljön feltüntetésre a Neumann János park,
* a Paragvári Utcai Általános Iskola felvételi körzeténél kerüljön feltüntetésre a Szabó Éva sétány,
* a Dési Huber István Általános Iskola felvételi körzeténél kerüljön feltüntetésre a Százhold park.

1. A Közgyűlés felkéri a polgármestert, hogy a Közgyűlés döntéséről a Szombathelyi Tankerületi Központot tájékoztassa.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. pont vonatkozásában)

2024. október 31. (a 2. pont vonatkozásában)